《闻舂》
宋代·赵蕃

我居田野间，籴米如赁佣。
晴天得晒暴，雨日还燎烘。
昼役薪水事，故尝多夜舂。
簸之有余谷，再以瓶罍充。
时时付手碓，玉粒胜腐红。
三年食官仓，尘土填腹胸。
归乃值岁歉，半菽了不供。
糊口于四方，指囷其谁逢。
啼号暂远耳，梦寐深有攻。
宦游竟何得，不如学为农。
水旱纵莫逃，穮蔉年会丰。
因闻村舂声，竟晓成噞喁。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。